送潤上人歸宛陵
作者：李彭
朝代：宋

paragraphs: 我昔遊宣城，稚節等雛鳳。
稍知風物奇，未解入嘲弄。
歘爾鬢負霜，歲月雜機綜。
唯有謝公亭，頗復到清夢。
上人宛陵秀，禪餘喜吟諷。
胸中淡無畦，妙覺自能種。
偶隨歐峰雲，悠然入茅棟。
談間無俗調，不應亭午供。
誰云佳少年，意氣極莊重。
别我歸故山，索我贈言送。
鄰邦古法窟，老衲妙擒縱。
伽黎宴湖海，名字走梁宋。
吾其從之遊，射隼期必中。
勿學漢陰人，終年徒抱甕。